Коран глава 80
НАМРШТЕНО ЧЕЛОДато у Меки. — 42 стихова.
У име Бога благога и милосрднога.

1. Он (Мухамед) је показао намрштено чело и окренуо леђа,

2. Зато што је један слијепац приступио к њему.

3. А ко ти је казао да он неће постати бољи,

4:. Да неће размишљати о опоменама и њима се користити?

5. Али што се тиче богатога човјека, којему други не требају,

6. Ти водиш рачуна о њему:

7. Па ипак ти нећеш са њега страдати, ако он не буде чистији.

8. А онога који долази к теби, пун ревности за вјеру,

9. Који се боји Господа,

10. Тога ти остављаш.

11. Немој то чинити: Коран је опомена.

12. Који год хоће, задржаће га у својој памети.

13. Он је написан на листовима часнијем,

14. Узвишенијем, чистијем;

15. Нацртан рукама часнијех и праведнијех писаца.

16. Да Бог да човјек пропао! Како је неблагодаран!

17. Од чега га је Бог створио?

18. Од капље сјемена.

19. Он га је створио и образовао по извјеснијем размјерама.

20. Он му је олакшао пут, да би га извео из утробе.

21. Он наређује да умире, он га укопава у гроб;

22. По том ће га оживити када усхтије.

23. Јамачно човјек још није испунио заповијести Божје.

24. Нека погледа своју храну.

25. Ми лијемо воду у пљуску;

26. Ми цијепамо земљу на пукотине,

27. И наређујемо да из ње изађе жито,

28. Лоза и дјетелина,

29. Маслина и палма,

30. Баште са густијем дрвећем.

31. Воће и трава,

32. Који служе вама и вашим стадима.

33. Када се заори страшни звук трубе,

34. На дан у који ће човјек избјегавати својега брата,

35. Својега оца и матер своју,

36. Своју другарицу и своју дјецу,

37. Тог дана ће сваком човјеку бити доста његов властити посао.

38. Тога дана биће образа свијетлијех,

39. Насмијанијех, цвијетнијех.

40. А тога дана биће и других прашљивијех образа, засутијех прашином,

41. Тама ће их мрчити:

42. То су невјерници, развратници.

Коран у преводу Миће Љубибратића